Prof. Heinrich Schmid e mort

(lr)

Il fundatur dal rumantsch grischun, il professer da romanistica Heinrich Schmid, è mort la fin da favrer 1999 a Turitg en la vegliadetgna da 78 onns. Schmid ha studegià romanistica, indogermanistica e slavistica a l'universitad da Turitg. A partir dal 1962 è el stà docent privat a l'universitad da Turitg e dal 1966 fin il1983 è el stà professer extraordinari per linguistica rumantscha. Enconuschent è Schmid cunzunt vegnì per ses engaschi per il rumantsch. Dal 1955 fin il 1964 è el stà collavuratur dal Dicziunari Rumantsch Grischun. Medemamain durant quest temp ha Schmid collavurà vi dal cudesch da nums retics. Ma er suenter sia elecziun sco professer è el restà fidaivel al Dicziunari Rumantsch Grischun. Per incumbensa da la Lia rumantscha ha Schmid elavurà la basa per ina lingua da scrittira unifitgada, il rumantsch grischun. Il 1983 ha el scrit in'expertisa per mauns da la regenza grischuna davart la situaziun dal rumantsch en Svizra. La Fundaziun Brandenberger ha undrà Schmid il 1996 cun in premi per ses merits en connex cun il rumantsch grischun.